I år har den danske flåde for første gang to af sine største krigsskibe stationeret ved Grønland. Mellem isfjelde, skosser og sortis fra indlandsisen træner fregatten Peter Willemoes og støtteskibet Absalon i arktiske operationer.

En øget flydende tilstedeværelse i kongerigets nordligste dele, som forsvarsministeren i fremtiden ønsker at skrue endnu mere op for.

- Vi har fået flere skibe i området, og den udvikling ser jeg for mig kun gå en vej. At vi får en endnu mere intensiv tilstedeværelse. Fordi der er et trusselsbillede og en udvikling som følge af klimaforandringerne, der kræver vores tilstedeværelse, siger forsvarsminister Trine Bramsen (S).

Stor knytnæve på jomfrutur

Normalt er det patruljeskibe af den såkaldte Knud Rasmussen-klasse, der på skift besejler farvandene ved Grønland og Færøerne. Skibe, der blandt andet er bygget til fiskeriinspektion og søredning.

Men i går tog det 137 meter lange støtteskib Absalon hul på sin jomfrutur som Forsvarets største, knyttede næve i Grønland. I modsætning til patruljeskibene, så har den langt større Absalon mulighed for at medbringe en vifte af både missiler, kanoner, op til to helikoptere på en gang samt bedre og stærkere radarer.

De større skibe er stationeret i Grønland, fordi Forsvarsministeriet tidligere har anbefalet, at man styrker overvågningen af området.